32004R0086
L 013/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 86/2004 НА КОМИСИЯТА
от 15 януари 2004 година
за определяне на стандартите за търговия с круши
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 2, параграф 2 от него,
като има предвид, че:
(1)
Крушите са сред продуктите, изброени в приложение I към Регламент (ЕО) № 2200/96, за които трябва да бъдат приети стандарти. Регламент (ЕО) № 1619/2001 на Комисията за определяне на стандартите за търговия с ябълки и круши и за изменение на Регламент (ЕИО) № 920/89 (2) определя общи стандарти за търговия за ябълките и крушите.
(2)
Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации (ИКЕ/ООН) взе решение, в интерес на по-голямата яснота, правилата, отнасящи се до крушите, да бъдат отделени от тези, отнасящи се до ябълките. Регламент (ЕО) № 1619/2001 беше отменен с Регламент (ЕО) № 85/2004 на Комисията от 15 януари 2004 г. за определяне на стандартите за търговия с ябълки (3). Необходимо е да бъдат приети нови стандарти за крушите.
(3)
Прилагането на тези нови стандарти трябва да позволи изтеглянето от пазара на продукция с незадоволително качество, да приведе продукцията към изискванията на потребителите и да улесни търговията, базираща се на честна конкуренция, като по този начин се повиши рентабилността на производството.
(4)
Стандартите се прилагат на всички етапи от търговията. Транспортирането на дълги разстояния, съхранението за определен период и различните процеси, през които преминават продуктите, могат да причинят известни изменения, които се дължат на биологичното развитие на продуктите или на нетрайния им характер. Тези изменения се вземат предвид при прилагането на стандартите на етапите от търговията след експедирането.
(5)
Тъй като продуктите, класифицирани в клас „Екстра“, трябва да бъдат особено грижливо сортирани и пакетирани, единственото допустимо изменение при тях може да бъде намаляването на свежестта и твърдостта им.
(6)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия с круши, включени в код по КН ex 0808 20, са определени в приложението.
Тези стандарти следва да се прилагат на всички етапи от търговията, при условията, посочени в Регламент (ЕО) № 2200/96.
Въпреки това на етапите след експедирането, по отношение на изискванията на стандарта, при продуктите могат да се проявят:
-
незначителна загуба на свежест и твърдост,
-
за продуктите, класифицирани в класове, различни от клас „Екстра“, незначителни изменения, дължащи се на тяхното развитие и нетрайния им характер.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 януари 2004 година.